នំនាងឡិត

នាងឡិត ជាឈ្មោះនំមួយប្រភេទមានរសជាតិផ្អែមឈ្ងុយឆ្ងាញ់។ ប្រជាជនខ្មែរខ្លះចូលចិត្តធ្វើនំនេះបរិភោគក្នុងគ្រួសារ ឬសម្រាប់យកទៅលក់យកកម្រៃឧបត្ថម្ភជីវភាពគ្រួសារ។

នំនាងឡិតគេអាចធ្វើទុកបានពីរ ឬបីថ្ងៃដោយដាក់នំក្នុងធុង ឬកែវបិទគម្របឲ្យជិត វានឹងនៅតែស្រួយធម្មតា។
គ្រឿងផ្សំ
អង្ករដំណើបស ១គីឡូក្រាម
ស្ករត្នោត កន្លះគីឡូក្រាម
ខ្លាញ់រាវ ឬប្រេងធញ្ញជាតិ ១គីឡូក្រាម
អំបិល ១ស្លាបព្រាកាផែ
ស្លឹកចេកណាំវ៉ា ២ធាង។
វិធីធ្វើ
បើអ្នកចង់ធ្វើនំនេះ អ្នកត្រូវយកអង្ករដាំបាយឲ្យស្រួយ ឆ្អិនល្អ រួចដួសទុកឲ្យត្រជាក់។ ស្លឹកចេកជូតឲ្យស្អាត រួចហែកជាបន្ទះៗ ដោយមានទទឹងប្រវែង ០,០៨ម៉ែត រួចកាត់ជារង្វង់មូល (កាត់ឲ្យបានច្រើនល្មមនឹងបាយ)។ ដួសបាយចំនួនពីរស្លាបព្រាកំពុងៗ យកមកពូតឲ្យស្អិតចូលគ្នា (លាបទឹកលើបាតដៃបន្តិចៗកុំឲ្យជាប់)។

ដាក់ដុំបាយលើស្លឹកចេកដែលកាត់ទុក រួចយកស្លឹកចេកមួយបន្ទះលាបប្រេងបន្តិច សង្កត់ពីលើដុំបាយឲ្យវាសំប៉ែតរាបស្មើពេញរង្វង់ស្លឹកចេកនោះ។ ធ្វើរបៀបនេះរហូតអស់បាយ។ បន្ទាប់មកដាក់ហាលឲ្យស្ងួត(ជាបាយក្រៀម)។

ពេលអ្នកចង់ធ្វើនំនេះ អ្នកត្រូវអនុវត្តតាមលំណែនាំខាងក្រោម៖
ចាក់ខ្លាញ់ចូលក្នុងខ្ទះ ដាក់ដាំឲ្យក្ដៅ។
បង់បាយក្រៀមទៅក្នុងខ្លាញ់(ម្ដងពីរឬបី) បំពងឲ្យរីកឡើងស្រួយ ទើបស្រង់សម្រស់ឲ្យអស់ខ្លាញ់(ប្រយ័ត្នកុំឲ្យឡើងពណ៌លឿងវាខ្លោច នំនេះគេយកពណ៌សទើបល្អ)។
យកឆ្នាំង ឬខ្ទះផ្សេងៗទៀតដាំលើភ្លើង ចាក់ទឹកបន្តិច រួចដាក់ស្កររម្ងាស់ឲ្យឡើងជើងអង្ក្រង(ប្រយ័ត្នខ្លោច) លើកដាក់ចុះ។

រៀបបាយបំពងដាក់តម្រៀបក្នុងថាស រួចយកស្លាបព្រាដួសស្ករច្រូចរោយជារង្វង់គូថខ្យងលើនំម្ដងមួយៗរហូតដល់អស់ រួចទុកឲ្យត្រជាក់។

អ្នកអាចលើកនំនេះដាក់ត្រួតលើគ្នាបាននៅពេលស្ករត្រជាក់ សម្រាប់យកទៅបរិភោគ ឬយកទៅលក់ ឬដាក់កែវទុកបរិភោគបានពីរ ឬបីថ្ងៃ៕
ចំណាត់ថ្នាក់ក្រុម:មុខម្ហូបខ្មែរ